b'\n_START_ARTICLE_\n\xc5\xbdleza slinavka\n_START_SECTION_\nSlinski kamni\n_START_PARAGRAPH_\nSlinski kamni ali sialoliti so kamen\xc4\x8dki, ki nastanejo v \xc5\xbelezi slinavki. Predstavljajo najpogostej\xc5\xa1i vzrok oteklih \xc5\xbelez slinavk. Nastanejo iz kristaliziranih depozitov iz sline. V nekaterih primerih lahko zaustavijo iztekanje sline iz \xc5\xbeleze po duktusu, kar povzro\xc4\x8di otekanje in bole\xc4\x8dnost \xc5\xbeleze. Bole\xc4\x8dina obi\xc4\x8dajno ni stalna, prizadene le eno \xc5\xbelezo in postaja s\xc4\x8dasoma huj\xc5\xa1a. \xc4\x8ce se blokada ne odstrani, obi\xc4\x8dajno pride do oku\xc5\xbebe.\n_START_SECTION_\nOku\xc5\xbebe\n_START_PARAGRAPH_\nV \xc5\xbelezah slinavkah lahko pride do oku\xc5\xbebe (sialadenitisa) z virusi (na primer virus mumpsa, virus influence), pogosteje pa z bakterijami (najpogostej\xc5\xa1i povzro\xc4\x8ditelj je Staphylococcus aureus). V preteklosti je bila pogosta oku\xc5\xbeba z virusom mumpsa, ki prizadene obu\xc5\xa1esno \xc5\xbelezo slinavko. Zaradi cepljenja je danes mumps redek. Bakterijske oku\xc5\xbebe se najpogosteje pojavi, \xc4\x8de je blokirano izlo\xc4\x8danje sline (na primer zaradi slinskih kamnov), slabi ustni higieni, izsu\xc5\xa1enosti, pri kroni\xc4\x8dnih bolnikih in kadilcih. Oku\xc5\xbebo pogosto spremlja zate\xc4\x8dena \xc5\xbeleza ter neprijeten okus v ustih.\n_START_SECTION_\nRak\n_START_PARAGRAPH_\nMaligni tumorji velikih \xc5\xbelez slinavk so redka in raznolika skupina bolezni. V Sloveniji za to obliko raka vsako leto v povpre\xc4\x8dju zboli 8 ljudi. Nekoliko pogosteje se pojavljajo pri \xc5\xbeenskah, najpogosteje med 50. in 70. letom. Obi\xc4\x8dajno so prizadete obu\xc5\xa1esne \xc5\xbeleze, v 8\xc2\xa0% pod\xc4\x8deljustne in v manj kot 1\xc2\xa0% podjezi\xc4\x8dne \xc5\xbeleze slinavke.'